Näin koronavirus levisi Suomessa ja maailmalla jouluviikolla: Omikronista valtavirus Varsinais-Suomessa – Pirkanmaan koko tartuntaluku 18 058 - Koronainfo - Aamulehti\nTässä kaikille avoimessa jutussa seurasimme koronatilanteen kehittymistä Pirkanmaalla, Suomessa ja maailmalla 20. joulukuuta – 26. joulukuuta.\nKoronaviruksen omikronmuunnos leviää nyt nopeaa vauhtia niin maailmalla kuin Suomessa. Johns Hopkinsin yliopiston seurannan mukaan maailmalla oli 18. joulukuuta mennessä varmistunut yhteensä noin 274 miljoonaa tartuntaa. Kuva: Vesa Moilanen / Timo Marttila / Thilo Schmuelgen / Lehtikuva / Aamulehden arkisto / Reuters\n20.12.2021 6:48 | Päivitetty 27.12.2021 6:40\nKoronatilanteen kehittymistä kuvaavien grafiikoiden alta löydät päivittyneen seurannan Pirkanmaan, Suomen ja maailman koronavirustilanteesta 20.12.–26.12.2021.\nSitä edellisen koronavirusseurannan löydät täältä ja kaikki muut koronavirusaiheiset Aamulehden artikkelit löydät osoitteesta: aamulehti.fi/koronavirus.\nKello 19.36: Omikron on noussut Varsinais-Suomessa valtavirukseksi.\n”Odotin että tämä tapahtuisi ehkä uuteenvuoteen mennessä, mutta en ihan näin nopeasti. Tämä kertoo siitä, että omikron tarttuu kyllä hyvin herkästi”, Varsinais-Suomen sairaanhoitopiirin johtajaylilääkäri Mikko Pietilä toteaa.\nRokotetutkimuskeskuksen johtaja Mika Rämet uskoo, että rajoitustoimet ja joululomat hillitsevät koronatartuntojen lisääntymistä.\nKello 16.23: Turussa Satakunnantien rokotuspaikalla tapahtui tänään iltapäivällä välikohtaus, jossa paikalle asioimaan tullut henkilö uhkasi hoitajaa vakavalla väkivallalla. Poliisi on ottanut henkilön kiinni.\nLounais-Suomen poliisi kertoi asiasta alun perin Twitterissä. Poliisin tilannekeskuksesta ei kerrottu tässä vaiheessa, millä lailla hoitajaa uhkailtiin ja oliko uhkailijalla mukanaan esimerkiksi veitsi tai ase. Myöskään uhkailijan sukupuolta ei kerrottu.\nKello 13.58: Koronarokotukset etenivät kuluneen vuorokauden aikana selvästi aiempia päiviä hitaammin, ilmenee Terveyden ja hyvinvoinnin laitoksen (THL) tiedoista.\nKolmannen rokoteannoksen on nyt saanut noin 964 000 ihmistä. Määrä kasvoi eiliseen verrattuna noin 1 500:lla.\nJämsän kaupungin ateriapalvelussa koronatartunta\nKello 11.29: Jämsän ateriapalveluissa yhdellä työntekijällä on todettu koronavirustartunta, Jämsän kaupunki tiedotti sunnuntaina. Työntekijä on ollut töissä jouluaattona 24. joulukuuta. Hän on käyttänyt työssään koko ajan kasvomaskia.\nKaupunki kertoo, että työntekijä on ollut omaehtoisessa karanteenissa joulupäivästä 25. joulukuuta alkaen, eikä jatkotartuntoja ole todettu. Muulle henkilökunnalle on tiedotettu asiasta. Oireisten tulee hakeutua herkästi koronatestiin.\nJämsän ateriapalvelukeskus toimii sairaalan tiloissa, ja siellä tehdään lounaita arkisin noin 3 200 hengelle. Henkilöstöä on noin 50.\nJämsässä pääsee kolmansiin koronarokotuksiin walk-in-rokotuspisteessä liikuntahallilla, jos on täyttänyt 60 vuotta tai kuuluu riskiryhmiin. Ajoittain rokotuksiin voi muodostua jonoa.\nMaailmalla on peruttu joulun aikana jo lähes 6 700 lentoa\nKello 7.31: Ympäri maailman on peruttu joulun aikana jo yli 6 400 lentoa. Lisäksi tuhannet lennot ovat olleet myöhässä pyhien aikana. Asia selviää Flight Aware -sivuston seurannasta.\nLentoja on peruttu muun muassa koronatilanteen vuoksi. Uutiskanava CNBC:n mukaan Yhdysvalloissa lentoja on jouduttu perumaan myös sään takia.\nJoulupäivänä peruttuja lentoja kasaantui yli 2 800 ja myöhästyneitäkin yli 8 400.\nTapaninpäivältä oli peruttu jo lähes 1 300 lentoa Suomen aikaa varhaisaamusta.\nRanskassa kirjattiin ensimmäistä kertaa yli 100 000 päivittäistä koronatartuntaa\nKello 21.54: Ranskassa on ensimmäistä kertaa kirjattu yli 100 000 päivittäistä uutta koronavirustartuntaa. Maassa kirjattiin lauantaina 104 611 uutta tapausta.\nHusin Petäjä: Aattona tehdyistä koronatesteistä 21 prosenttia positiivisia\nKello 21.50: Helsingin ja Uudenmaan sairaanhoitopiirin (Hus) vs. johtajaylilääkäri Jari Petäjä sanoo, että positiivisten koronatestitulosten perusteella näyttää siltä, että omikronmuunnos leviää väestön keskuudessa vauhdilla.\nPetäjän mukaan tilanne etenee odotetulla tavalla. ”Koronapotilaiden määrä on alkanut pikkuhiljaa nousta päivä päivältä, kuten ennakoitiinkin.”\nYli 2500 lentoa peruttu maailmanlaajuisesti tänään\nKello 18.14: Yli 2 500 joulupäivän lentoa on peruttu maailmanlaajuisesti, selviää Flight Aware -tietokannasta. Syynä on pidetty koronaviruksen leviämisen vaikutuksia. Kuudelta iltapäivällä Suomen aikaa myöhästyneitä lentoja joulupäivälle oli kertynyt maailmanlaajuisesti yli 4 500.\nEilen jouluaattona lentoja peruttiin noin 2 400 ja myöhästyneitä lentoja oli noin 11 000. Huomiselle tapaninpäivälle peruttuja lentoja on jo yli 800.\nTHL: Kolmannen koronarokotuksen saanut runsaat 960 000\nKello 13.43: Suomessa koronarokotteen kolmannen annoksen on saanut 19,7 prosenttia 12 vuotta täyttäneestä väestöstä, kertoo Terveyden ja hyvinvoinnin laitos (THL).\nKolmannen annoksen saaneita on nyt runsaat 960 000, mikä on noin 25 000 enemmän kuin eilen jouluaattona.\nEnsimmäisen annoksen osalta rokotuskattavuus on 87,8 prosenttia ja toisen annoksen osalta 83,6 prosenttia 12 vuotta täyttäneistä. Ensimmäisen annoksen saaneita on noin 4,3 miljoonaa ja toisen annoksen saaneita noin 4,1 miljoonaa.\nPirkanmaalla astuvat voimaan avin tiukat koronarajoitukset\nKello 7.26: Länsi- ja Sisä-Suomen aluehallintovirasto (avi) antoi omat alueelliset rajoituksensa Pirkanmaan sairaanhoitopiirin ja Punkalaitumen kunnan alueelle. Avin määräykset astuvat voimaan joulupäivänä 25. joulukuuta ja ovat voimassa kaksi viikkoa, eli 7. tammikuuta 2022 asti.\nMääräyksillä suljetaan vapaa-ajan tiloja ja kielletään yleisötilaisuudet myös koronapassilla.\nJääkiekon tyttöjen MM-kisat peruttiin taas\nKello 18.54: Kansainvälinen jääkiekkoliitto IIHF ilmoitti jouluaattona, ettei alle 18-vuotiaiden tyttöjen MM-kisoja voida nykyisessä koronatilanteessa järjestää. MM-turnaus oli määrä pelata Ruotsin Linköpingissä ja Mjölbyssä 8.–15. tammikuuta.\n”Vaikka jokainen varmasti ymmärtää, miksi päätös tehtiin, on tämä silti todella iso pettymys erityisesti pelaajien näkökulmasta. Joukkue sai tietää kisavalinnoistaan keskiviikkona, ja nyt he saavat sitten toisenlaisia uutisia”, Suomen GM Tuula Puputti harmittelee Jääkiekkoliiton tiedotteessa.\n”Osalle nuorista pelaajista tämä tarkoittaa, että heiltä jäävät tyttöjen kisat väliin kokonaan, kun MM-turnausta ei ole voitu pelata nyt kahteen vuoteen”, Puputti lisää.\nKello 16.23: Maailmalla monien joulusuunnitelmat ovat menneet pilalle, kun eri maissa on peruttu satoja lentoja muun muassa koronaviruksen vaikutusten vuoksi.\nFlight Aware -tietokannan mukaan globaalisti jouluaattona on peruttu yli 2 000 lentoa, kertoo New York Times. Perumisia on tapahtunut runsaasti Yhdysvalloissa ja Australiassa.\nMuun muassa Yhdysvaltojen suurimpiin kuuluva lentoyhtiö United Airlines on peruuttanut ainakin 150 lentoa jouluaattona ja yli 40 joulupäivänä lauantaina. Yhtiö kertoi syyksi henkilökunnan sairauspoissaolot.\nKello 16.22: Ranskan terveysviranomaiset suosittelevat, että koronaviruksen kolmas rokoteannos eli tehosterokote annettaisiin aikuisille jo kolme kuukautta alkuperäisten annosten jälkeen. Suositusta lyhennettiin aiemmasta viidestä kuukaudesta.\nRanskan mukaan suosituksen muuttamisella pyritään torjumaan nopeasti leviävää omikronmuunnosta. Terveysviranomaiset myös suosittelevat nyt riskiryhmiin kuuluvien teini-ikäisten tehosterokotetta.\nSuomessa tehosterokotetta suositellaan annettavaksi 4–6 kuukauden kuluttua viimeisestä rokoteannoksesta aikuisille, jotka eivät kuulu riskiryhmiin.\nYhdysvalloissa on hyväksytty käyttöön nyt kaksi suun kautta otettavaa koronalääkettä\nKello 15.48: Yhdysvaltojen ruoka- ja lääkevirasto FDA antoi torstaina luvan Merck-yhtiön koronaviruslääkkeen hätäkäyttöön korkean riskiryhmän aikuisilla, joille muut FDA:n sallimat koronaviruksen hoitomuodot eivät sovellu tai ole saatavilla.\nTaysin erityisvastuualueen koronapotilaiden määrä laski\nKello 14.07: Tampereen yliopistollisen sairaalan (Tays) erityisvastuualueella koronaviruksen vuoksi sairaalassa olevien potilaiden määrät laskivat eilisestä. Erikoissairaanhoidon osastoilla on yksi vähemmän kuin eilen, eli 28 henkilöä. Myös perusterveydenhuollon osastoilla hoitojaksoja oli yksi vähemmän kuin eilen, 15. Tehohoitojaksoja oli käynnissä kahdeksan, mikä on kolme vähemmän kuin eilen.\nTaysin erityisvastuualueeseen kuuluvat Pirkanmaan sairaanhoitopiirin lisäksi Etelä-Pohjanmaan ja Kanta-Hämeen sairaanhoitopiirit.\nSuomessa koronarokotteen kolmannen annoksen on saanut 19,2 prosenttia\nKello 13.26: Suomessa koronarokotteen kolmannen annoksen on saanut 19,2 prosenttia 12 vuotta täyttäneestä väestöstä, kertoo Terveyden ja hyvinvoinnin laitos (THL).\nKolmannen annoksen saaneita on nyt lähes 940 000, mikä on noin 50 000 enemmän kuin vuorokautta aiemmin.\nTHL: Suomessa on raportoitu 3 223 uutta koronatartuntaa\nKello 12.03: Suomessa on raportoitu 3 223 uutta koronavirustartuntaa, kertoo Terveyden ja hyvinvoinnin laitos (THL). Kyseessä on STT:n uutisseurannan suurin päiväkohtainen tartuntaluku koko koronaepidemian ajalta.\nKahden viime viikon aikana on raportoitu yhteensä noin 27 000 koronatartuntaa, mikä on yli 9 000 tartuntaa enemmän kuin tätä edeltävien kahden viikon aikana.\nTHL kertoi perjantaina kolmesta uudesta koronavirukseen liittyvästä kuolemantapauksesta. Koronavirukseen liittyviä kuolemia on raportoitu Suomessa yli 1 500 koko epidemian aikana.\nKello 10.00: NHL-jääkiekkoliigan Winnipeg Jets kertoi torstaina, että hyökkääjät Kristian Vesalainen ja Andrew Copp on asetettu liigan koronaprotokollaan. Lisäksi yksi joukkueen henkilökuntaan kuuluva on asetettu protokollaan. Kolmikkoa ennen Jetsillä ei ollut yhtäkään protokollalistalle asetettua henkilöä.\nNHL:n koronaprotokollalistalle voi joutua esimerkiksi todetun koronatartunnan, -altistumisen, -oireiden tai -karanteenin takia.\nSuomalaishyökkääjä Vesalainen, 22, on pelannut tällä kaudella 26 ottelua ja koonnut niissä tehot 2+0. Jets on muun liigan tavoin pidennetyllä joulutauolla koronaviruksen aiheuttamien ongelmien takia. Joukkue pelaa seuraavaksi ensi tiistain vastaisena yönä Suomen aikaa.\nKello 9.58: Etelä-Amerikan maa Ecuador on määrännyt koronarokotukset pakollisiksi. Rokotteen ottamisen muuttamisesta pakolliseksi ilmoitettiin torstaina illalla Suomen aikaa.\nHS: Ensimmäiselle poliitikolle syyte koronatestistä kieltäytymisestä\nKello 16.01: Keskustan puheenjohtajaksi vuonna 2020 pyrkinyt Ilkka Tiainen on saanut syytteen koronatestistä kieltäytymisestä, kertoo Helsingin Sanomat. Tiainen toimii Alavuden kuntavaltuutettuna.\nTiainen kertoo Helsingin Sanomille, että poliisi sakotti häntä elokuussa ulkomaan matkan jälkeen Helsinki-Vantaan lentoasemalla, kun hän ei suostunut koronatestiin.\nVirallisen syytteen alaista rikosepäilyä on määrä käsitellä käräjäoikeudessa ensi vuonna. Helsingin Sanomien tietojen mukaan Tiainen on ensimmäinen poliitikko, joka on saanut syytteen koronatestistä kieltäytymisestä.\nPäivystykset ruuhkautuneet Husin alueella\nKello 15.53: Helsingin ja Uudenmaan sairaanhoitopiirin Husin alueella päivystykset ovat ruuhkautuneet viime päivinä ja odotusajat kasvaneet.\nHelsingin yliopistollinen sairaala tiedottaa, että päivystykseen tulee hakeutua vain kiireellistä hoitoa vaativissa tilanteissa, eikä koronavirustesti ole syy hakeutua päivystykseen.\nKoronavirusnäytteenottoon pääsee vain ajanvarauksella eikä tällä hetkellä aikoja saa samalle päivälle. Yli 12-vuotiaiden tulee hakeutua koronavirustestiin, jos rokotussuoja on puutteellinen, henkilö kuuluu riskiryhmään, työskentelee sosiaali- ja terveydenhuollossa tai on altistunut koronavirukselle.\nUudet rajoitukset siirtävät ja peruvat tapahtumia Tampereella\nKello 15.49: Länsi- ja Sisä-Suomen aluehallintoviraston tänään antama päätös uusista rajoituksista Pirkanmaalla iskee heti tamperelaiseen tapahtumateollisuuteen.\nLumikuningatar-jääshow siirtyy rajoitusten vuoksi vuodella eteenpäin. Lumikuningattaren oli tarkoitus saada ensi-iltansa Tampereen Nokia-areenalla 1. tammikuuta 2022.\nSorin sirkus ilmoitti torstaina peruvansa osan joulushow Soilun esityksistä. Esityksen näytökset perutaan 5.–7. tammikuuta 2022.\nLue lisää: Näin tapahtumia peruuttiin Tampereella: Lumikuningatar-jääshow siirtyy vuodella eteenpäin koronarajoitusten vuoksi, osa Sorin sirkuksen Soilu-joulushow’n esityksistä peruutetaan\nUudet rajoitukset vaikuttavat myös jääkiekkoliigan otteluihin Tampereella. Ilves kertoo, että tapaninpäiväksi 26. joulukuuta merkattu ottelu Ilves–HPK siirtyy myöhemmäksi. Liiga ja joukkueet tiedottavat uudesta ajankohdasta myöhemmin.\nAvi kiristää myös Uudenmaan koronarajoituksia\nKello 15.29: Etelä-Suomen aluehallintovirasto (avi) päätti iltapäivällä Uudellemaalle asetettavista kovista rajoituksista. Uudellamaalla kielletään yleisötilaisuudet sisätiloissa ja tiloja määrätään suljettavaksi.Koronapassia ei voi ottaa käyttöön rajoitusten vaihtoehtona.\nYleisötilaisuuksia koskevat rajoitukset ovat voimassa kolme viikkoa ajalla 28. joulukuuta –17. tammikuuta. Asiakas- ja yleistiloja suljetaan kahdeksi viikoksi aikavälille 28. joulukuuta –10. tammikuuta.\nAsiakas- ja yleistiloja suljetaan kahdeksi viikoksi aikavälille 28. joulukuuta –10. tammikuuta. Tiloja suljetaan tartuntatautilain pykälän 58 g nojalla.\nKello 14.09: Koronarokotteen kolmannen annoksen on saanut Suomessa jo 888 000 ihmistä, kertoo THL. Kolmannen annoksen saaneiden osuus on hieman yli 18 prosenttia Suomen 12 vuotta täyttäneestä väestöstä.\nTampereella ja Orivedellä 5–11 -vuotiaiden lasten koronarokotukset laajenevat\nKello 14.03: Koronarokotukseen voi Tampereella ja Orivedellä torstaista alkaen varata ajan riskiryhmiin kuuluvien lasten lisäksi niille 5–11-vuotiaille, joiden lähipiirissä on vakavasti immuunipuutteisia henkilöitä. Koronarokotukset toteutetaan Hatanpään rokotusyksikössä.\nAsiasta kertoi Tampereen kaupunki torstaina. Lisäksi Tampereella ja Orivedellä valmistaudutaan koko 5–11-vuotiaiden ikäluokan koronarokotuksiin. Rokottaminen aloitetaan tammikuun aikana.\nAsiasta tiedotetaan lisää viimeistään 12.1.2022.\nSatakuntaan tiukat kokoontumisrajoitukset\nKello 13.49: Myös Satakunnassa on päätetty kieltää sisä- ja ulkotiloissa järjestettävät yleisötilaisuudet. Lisäksi suljetaan laajalti muun muassa urheilutiloja. Lounais-Suomen avi päätti uusista koronatoimista tänään.\n”Satakunnan koronatartuntojen määrä on lisääntynyt merkittävästi, niiden lähteiden selvittäminen on vaikeutunut ja alueen terveydenhuollon kuormitus on kasvanut”, kertoi tiedotteessa Lounais-Suomen avin ylijohtaja Leena Räsänen.\nAvi: Kaikki yleisötilaisuudet kielletään Pirkanmaalla – Kahden viikon sulku alkaa joulupäivänä\nKello 13.28: Länsi- ja Sisä-Suomen aluehallintovirasto antoi päätöksen Pirkanmaalla voimaan astuvista koronarajoituksista.\nMääräykset ovat voimassa ajalla 25.12.2021 – 8.1.2022.\nUusi määräys sulkee laajasti yleisölle avoimet tilat. Myös kauppakeskusten yleiset oleskelutilat on määrätty suljettaviksi yleisöltä. Suljettaviksi määrättyjä tiloja ei ole mahdollista ottaa käyttöön koronapassilla.\nAvin tuore päätös ei koske vähittäiskaupan liiketiloja ja palvelujen tarjoamiseen käytettäviä tiloja.\nNämä tilat suljetaan:\nKoronatestiä kaipaavat pyrkineet jopa sairaalan päivystykseen\nKello 12.53: Helsingin ja Uudenmaan sairaanhoitopiirin (Hus) päivytykset ovat ruuhkautuneet ja potilaat joutuvat herkästi odottamaan pitkiä aikoja.\nHus tiedottikin siksi aatonaattona, että lievissä hengitysoireissa ei pidä hakeutua päivystykseen. Päivystys on oikea paikka vain, kun tarvitaan kiireellistä hoitoa.\nHus Akuutin toimialajohtaja Maaret Castrén kertoo, että päivystyksissä on huomattu, että potilaita on tullut päivystykseen vain koronatestiä saamaan.\n”Tämä ruuhkauttaa päivystyksiä turhaan. Päivystyksissä arvioidaan aina potilaiden hoidon tarve”, Castrén muistuttaa tiedotteessa. Jos kiireelliselle hoidolle ei ole tarvetta, potilas lähetetään pois.\nTallink alkaa tarjota laivamatkustajille mahdollisuutta koronatestiin\nKello 12.38: Ensi viikolla voimaan astuvat matkustusrajoitukset tuovat muutoksia laivamatkustajille. Ensi viikon tiistaista alkaen kaikilta yli 12-vuotiailta Ruotsiin saapuvilta matkustajilta vaaditaan negatiivinen koronatestitulos.\nSujuvan maahansaapumisen takaamiseksi Tallink järjestää Suomesta Ruotsiin matkustaville koronatestimahdollisuuden Tukholman satamassa.\nViroon pääsee yhä matkustamaan Suomesta esittämällä todistuksen täydestä rokotesarjasta tai todistuksen viimeisen kuuden kuukauden aikana sairastetusta koronaviruksesta.\nNäin Pirkanmaan uudet koronatartunnat jakautuivat kunnittain\nKello 12.08: THL ilmoitti torstaina Pirkanmaalle 237 uutta koronavirustartuntaa. Kunnittain tartunnat jakautuivat seuraavasti: Tampere 112, Nokia 39, Ylöjärvi 17, Lempäälä 14, Kangasala 11, Akaa 10, Hämeenkyrö 7, Sastamala 7, Pirkkala 5, Valkeakoski 5, Ikaalinen 3, Orivesi 2, Punkalaidun 2, Mänttä-Vilppula 1, Pälkäne 1, Ruovesi 1. Neljässä kunnassa (Juupajoki, Parkano, Urjala ja Virrat) uusia tartuntoja ei rekisteröity.\nKoko epidemian aikana Tampereella on todettu jo 9 974 tartuntaa, joten 10 000 tartunnan raja ylittynee jouluaattona. Vähiten Pirkanmaan kunnissa tartuntoja on kokonaisuudessaan ollut Kuhmoisissa: 10.\nRuotsissa voimaan uusia rajoituksia\nKello 12.03: Ruotsissa on otettu tänään käyttöön koko joukko uusia koronarajoituksia. Kaikkien, joille se on mahdollista, on siirryttävä etätöihin, ravintolarajoituksia tiukennetaan ja kaikki suuret urheilu- ja kulttuuritapahtumat perutaan ainakin tammikuun puoliväliin asti.\nUusissa tartunnoissa uusi päiväennätys Suomessa\nKello 11.53: Suomessa on raportoitu 3 000 uutta koronavirustartuntaa, kertoo Terveyden ja hyvinvoinnin laitos (THL). Kyseessä on suurin päiväkohtainen tartuntaluku koko koronaepidemian ajalta.\nSamana ajankohtana viime viikolla raportoitiin 1 981 uutta tartuntaa.\nKahden viime viikon aikana on raportoitu yhteensä noin 26 168 koronatartuntaa, mikä on noin 8 834 tartuntaa enemmän kuin tätä edeltävien kahden viikon aikana.\nEtelä-Pohjanmaalle 20 henkilön kokoontumisrajoitus\nKello 11.42: Etelä-Pohjanmaan sairaanhoitopiirin alueelle on määrätty 20 henkilön sisätilojen kokoontumisrajoitus, kertoo Länsi- ja Sisä-Suomen aluehallintovirasto (avi).\nMääräys tulee voimaan sunnuntaina ja jatkuu tammikuun 23. päivään asti.\nTänään odotetaan tietoja myös muista uusista alueellisista koronatoimista. Ainakin Satakunnan ja Pirkanmaan uusista koronarajoituksista on määrä tiedottaa tänään.\nUusia rajoituksia voidaan saada pian myös Uudellemaalle.\nJatkossa myös lähihoitajat voivat antaa koronarokotuksia\nKello 8.34: Torstaina Suomessa tulee voimaan uusi asetus, joka mahdollistaa jatkossa rokottamisen myös laboratoriohoitajille ja sosiaali- ja terveysalan perustutkinnon, lähihoitajatutkinnon sekä aikaisemman perushoitajatutkinnon suorittaneille.\nHallitus kertoi keskiviikkona tehostavansa koronarokottamista useilla eri keinoilla. Lisäksi rokottaminen laajenee pienempiin lapsiin, sillä rokotusasetukseen lisätään uutena ryhmänä 5–11-vuotiaat. Tällä hetkellä rokotuksia annetaan 12 vuotta täyttäneille.\nIkään ja riskiryhmiin perustuvasta rokottamisjärjestyksestä luovutaan.\nYle: Suomeen on tällä viikolla saapunut miljoona koronan kotitestiä\nKello 6.55: Suomeen on kuluvan viikon tiistaina saapunut miljoona uutta koronaviruksen kotitestiä, kertoo Yle. Kiinassa valmistetut antigeenipikatestit ovat maahantuojan eli Pamark Groupin mukaan matkalla kauppojen hyllyihin. Pamark on Ylen mukaan merkittävin yleisimpien kotitestien maahantuoja Suomessa.\nYhtiön mukaan Suomeen tulee tämän vuoden puolella vielä toinen miljoonan kotitestin erä. Yhteensä yhtiö tuo joulukuun aikana neljä miljoonaa koronan kotitestiä Suomeen.\nKello 6.37: Pääministeri Sanna Marin (sd) sanoi Ylen A-studiossa keskiviikkoiltana, että valmiuslaki voidaan ottaa käyttöön, jos sille ilmenisi koronatilanteessa tarve.\nJos terveydenhuollon puolella kuormitustilanne muodostuisi sellaiseksi, että meidän olisi välttämätöntä valmiuslain kautta tätä työtä ohjata. Se voisi tulla kyseeseen, mutta me emme ole siinä tilanteessa. Ellei muut toimet riitä, kyllä silloin joutuisimme käymään tuollaistakin keskustelua, Marin sanoi.\nKello 6.34: Kahdesta keskiviikkona julkaistusta alustavasta tutkimuksesta selviää, että koronaviruksen omikrontartuntoihin tarvitaan harvemmin sairaalahoitoa kuin deltamuunnoksen aiheuttamiin tartuntoihin.\nVaikka omikronmuunnoksen pienentynyt riski sairaalahoidon tarvitsemiselle on rohkaisevaa, tartuntariski on yhä erittäin korkea, englantilaistutkimuksessa mukana ollut, Imperial College London -yliopiston Azra Ghani sanoi lausunnossa.\nHänen mukaansa tehosteannoksilla rokotteet tarjoavat edelleen parhaan suojan tartuntaa ja sairaalahoitoa vastaan.\nKumpaakaan brittitutkimusta ei ole vielä vertaisarvioitu.\nTutkimusten havainnot on jo aiemmin tunnistettu Etelä-Afrikassa, jossa omikronmuunnos havaittiin ensimmäisen kerran viime kuussa.\nKello 6.31: Ruotsissa otetaan torstaina käyttöön koko joukko uusia koronarajoituksia. Kaikkien, joille se on mahdollista, tulee siirtyä etätöihin, ravintolarajoituksia tiukennetaan ja kaikki suuret urheilu- ja kulttuuritapahtumat perutaan ainakin tammikuun puoliväliin asti.\nAlueilta voi tulla tietoja uusista koronarajoituksista\nKello 6.30: Torstaina saattaa tulla tietoja uusista alueellisista koronarajoituksista. Ainakin Satakunnan uusista koronarajoituksista on määrä tiedottaa tänään. Länsi- ja Sisä-Suomen aluehallintovirasto puolestaan valmistelee päätöstä Pirkanmaan uusista koronarajoituksista.\nFimlab: Syksyllä eniten tartuntoja 7–15-vuotiailla\nKello 22.02: Fimlab löysi syksyllä eniten positiivisia koronatuloksia peruskouluikäisistä eli 7–15-vuotiaista testatuista. Laboratorioyhtiö kertoo asiasta Twitterissä. Fimlabin tviittiinsä liittämä kuva näyttää, että eniten ikätyhmällä on todettu tartuntoja joulukuussa.\nMarin A-studiossa: ”On mahdollista, että nämä toimet eivät riitä”\nKello 21.41: Jos koronatilanne sitä vaatii, hallitus on pääministeri Sannan Marinin (sd) mukaan valmis tekemään lisäpäätöksiä uusista koronatoimista. Marin kommentoi tuoreita koronarajoituksia Ylen A-studiossa.\n”On mahdollista, että nämä toimet eivät riitä”, Marin totesi ja jatkoi, että omikronin tiedetään leviävän nopeammin kuin aiempien virusmuunnosten. ”Olemme valmiita käyttämään niitä keinoja, jotka ovat tarpeellisia ja välttämättömiä.”\nMarinilta kysyttiin, missä tilanteessa valmiuslain käyttöönotto voisi tulla ajankohtaiseksi. Marinin mukaan valmiuslaista keskustellaan, jos sen pykälille olisi ”ilmeinen ja välttämätön tarve”.\nA-studiossa vieraillut Tampereen yliopistollisen sairaalana (Tays) johtajaylilääkäri Juhani Sand toisti saman viestin kuin Aamulehden koronastudiossa aiemmin tänään: tilanne terveydenhuollossa on tiukka. Sand sanoi kuitenkin pitävänsä hallituksen tuoreimpia rajoitustoimia oikeasuuntaisina ja odotettuina.\n”Linjat ovat mielestäni hyvin perustellut ja selkeät”, Sand sanoi ja painotti, että alueilla, joissa koronatilanne on erityisen vaikea, on mahdollisuus tehdä vieläkin tiukempia rajoituksia. ”Tässä tilanteessa on hyvä ottaa laaja arsenaali käyttöön ja sitten vaikka keventää asteittain. Mieluummin alkuun reilusti työkaluja käyttöön.”\nSastamala sulkee kaikki yleiset tilansa kahdeksi viikoksi\nKello 20.42: Sastamalan kaupunki sulkee kaikki yleiset tilansa, lukuun ottamatta kirjastoja ja museoita, seuraavaksi kahdeksi viikoksi. Kaupungin tiedotteen mukaan 23.12.2021–6.1.2022 kestävää sulkua ei voi kiertää koronapassilla.\nSulku koskee kaupungin liikuntatiloja eli kuntosaleja, rantasaunoja, liikuntahalleja, jäähallia ja Vinkin vapaa-aikakeskusta. Sulun aikana kuntosalien kulkutunnisteet eivät toimi, eikä ohjattua liikuntatoimintaa järjestetä.\nMyös nuorisotilat pysyvät kiinni. Nuorisotyön tapahtumat perutaan tai siirretään verkkoon. Kaupungin tilat eivät myöskään ole seurojen tai muiden toimijoiden käytössä.\nSastamalan mukaan mahdollisista jatkotoimenpiteistä päätetään 4. tammikuuta.\nPunkalaidun sulkee liikuntahallinsa vajaaksi kahdeksi viikoksi\nKello 20.34: Punkalaitumen liikuntahalli, monitoimitila Karuselli ja Pakarin kuntosali suljetaan vajaaksi kahdeksi viikoksi, kertoo Punkalaitumen kunta Facebook-sivullaan. Tilat ovat pois käytöstä 23.12.2021–4.1.2022.\nTällä ajanjaksolla tilat eivät ole seurojen eivätkä muidenkaan toimijoiden käytössä. Sulkua ei voi kiertää koronapassilla. Sulkupäätöstä perustellaan heikentyneellä koronavirustilanteella.\nPunkalaitumen mukaan mahdollisista jatkotoimenpiteistä päätetään 4. tammikuuta.\nTampereen yliopisto siirtyy lomien jälkeen etäopetukseen\nKello 18.08: Tampereen yliopisto siirtyy hallituksen suosituksen mukaisesti etäopetukseen 16. tammikuuta saakka. Yliopisto järjestää tammikuun alussa vain välttämättömän lähiopetuksen, kuten laboratorio- ja simulaatio-opetuksen, opetusharjoittelun ja pienryhmäopetuksen.\n”Tämä tarkoittaa yliopistolla käytännössä yhden ainoan viikon opetusta”, kertoo Tampereen yliopiston vararehtori Marja Sutela.\nLue lisää: Tampereen yliopisto siirtyy lomien jälkeen viikoksi etäopetukseen – ”Tuntuu pahalta, että opiskelijamme voivat tällä hetkellä huonosti”\nTHL päivitti suositustaan koronatestauksesta\nKello 17.39: Terveyden ja hyvinvoinnin laitos (THL) on päivittänyt koronavirustestaukseen liittyvää suositustaan. THL suosittaa, että rokotetun, jolla on koronaan viittaavia oireita, on tärkeää tehdä testi, jos hän on raskaana tai toisesta rokoteannoksesta on kulunut vähintään viisi kuukautta, eikä hän ole saanut kolmatta rokoteannosta.\nJos oireet ovat lieviä, eikä henkilö kuulu vakavan koronavirustaudin riskiryhmään, hän voi tehdä myös antigeenikotitestin. Positiivisen kotitestin jälkeen on tärkeää välttää vapaaehtoisesti kontakteja.\nAlle 12-vuotiaalle suositetaan koronatestiä etenkin, jos lapsella on oireita ja perhepiirissä on rokottamattomia 16 vuotta täyttäneitä tai henkilöitä, joiden immuunisuoja on puutteellinen.\nTestaaminen on suositeltavaa, jos lapsella on oireita ja hänen tiedetään altistuneen varmistetulle koronatapaukselle edeltävän kahden viikon aikana. Myös lapsen voi testata antigeenikotitestillä.\nPohjois-Pohjanmaalla kiellettiin kaikki yleisötilaisuudet\nKello 17.37: Heikentyneen koronatilanteen vuoksi Pohjois-Suomen aluehallintovirasto (avi) on kertonut koronarajoitusten kiristämisestä Pohjois-Pohjanmaalla.\nAvi kielsi kokonaan yleisötilaisuuksien järjestämisen sisä- ja ulkotiloissa Pohjois-Pohjanmaalla. Lisäksi asiakas- ja yleisötilojen käyttöä rajoitetaan lyhytaikaisesti. Määräys sulkee laajasti yleisölle avoimet tai asiakasoleskeluun tarkoitetut tilat. Myös kauppakeskusten yleiset oleskelutilat on määrätty suljettaviksi yleisöltä.\nRajoitukset ovat voimassa torstaista vuoden loppuun.\nTHL suosittelee neljänsiä rokoteannoksia vakavasti immuunipuutteisille\nKello 16.52: Terveyden ja hyvinvoinnin laitos (THL) suosittelee neljänsiä koronarokoteannoksia 12 vuotta täyttäneille, joiden immuunipuolustus on voimakkaasti heikentynyt. Tehosteannoksen voi THL:n mukaan antaa, kun kolmannesta rokoteannoksesta on kulunut kolmesta neljään kuukautta.\nVoimakkaasti immuunipuutteisilla vakavan koronatartunnan aiheuttaman taudin riski on muuta väestöä suurempi. Neljäs rokoteannos toimii tehosteena, joka vastaa muun väestön kolmatta annosta.\nRavintolayhtiö Noho lomauttaa 1 250 työntekijää\nKello 16.27: Suomen suurin ravintolayhtiö Noho Partners aloittaa mittavat lomautukset ja uudet yhteistoimintaneuvottelut. Syynä ovat tiistai-iltana julkistetut koronarajoitukset, jotka vaikuttavat ravintoloiden aukioloaikoihin kolmen viikon ajan. Rajoitukset astuvat voimaan jouluaattona.\nYhtiö sanoo joutuvansa sulkemaan valtaosan ravintoloistaan ja lomauttamaan välittömästi lähes koko Suomen henkilöstönsä eli noin 1 250 henkilöä. Lisäksi sulkutoimenpiteet vaikuttavat myös noin 2 000 vuokratyöntekijään.\n”Tavoitteena on se, että selviämme taas tämän haastavan vaiheen yli. Kun tulot poistuvat, niin meidän pitää sopeuttaa kuluja ja huolehtia meidän kassasta ja ihmisistä”, Noho Partnersin toimitusjohtaja Aku Vikström sanoo.\nLue lisää: Noho Partnesin toimitusjohtaja kertoo valtavista 1 250 työntekijän lomautuksista – ”Tämä on lyhyen aikavälin kriisinhallintaa, jolla turvataan pitkän aikavälin työpaikat”\nPirkanmaalla kolmansiin rokotuksiin Modernan Spikevax-rokotetta\nKello 16.08: Kolmansiin rokoteannoksiin käytetään Pirkanmaalla jatkossa enenevästi Modernan Spikevax-rokotetta, kertoo Pirkanmaan sairaanhoitopiiri tiedotteessaan.\nTerveyden ja hyvinvoinnin laitos (THL) on aiemmin ohjeistanut, että kolmanteen rokotukseen käytettäisiin ensisijaisesti samaa valmistetta kuin toinen annos oli. Nyt ohjeistukseen on tehty muutos. THL:n mukaan rokotussarjaa voidaan täydentää toisella valmisteella, jos se on tarpeen rokotuksen sujuvuuden vuoksi, eikä sen käytölle ole lääketieteellistä estettä.\nPirkanmaalla tämä tarkoittaa sitä, että Modernan Spikevax-rokotetta käytetään enenevässä määrin, vaikka edeltävä rokotuskerta olisi ollut Comirnaty-rokotteella. Spikevax-rokotetta voidaan käyttää myös ensimmäisellä ja toisella rokotuskerralla.\nSpikevax on tarkoitettu yli 12-vuotiaille. Varovaisuusperiaatteen vuoksi alle 30-vuotiaille miehille ei suositella Spikevax-rokotetta, koska siihen liittyy harvinainen sydänlihas- ja sydänpussitulehdusriski tässä ikäryhmässä.\nAvilta päätös Pirkanmaan uusista rajoitustoimista viimeistään huomenna\nKello 15.59: Länsi- ja Sisä-Suomen aluehallintovirasto (avi) valmistelee parhaillaan päätöstään koronarajoituksista Pirkanmaalle. Länsi- ja Sisä-Suomen aluehallintoviraston ylijohtaja Marko Pukkinen sanoo Aamulehdelle, että lakiasiantuntijat ja lääkärit valmistelevat päätöstä, ja se pyritään saamaan valmiiksi tänään keskiviikkona, mutta varmaa se ei ole.\n”Tavoitteena on tänään, mutta viimeistään huomenna. Hyvin myöhään varmaan menee. Sanoin jo henkilökunnalle, että tällä viikolla tehdään lähtökohtaisesti pitkää päivää”, Pukkinen sanoo.\nAamulehti tavoitti Pukkisen keskiviikkona iltapäivällä.\nKello 15.15: Elinkeinoministeri Mika Lintilän (kesk) mukaan hallitus ryhtyy pikaisesti valmistelemaan kuudetta kustannustukipakettia yrityksille.\n”Tarkkaa summaa on tässä vaiheessa aika mahdotonta sanoa, mutta arviolta se olisi 120–150 miljoonaa euroa riippuen sulkujen pituudesta”, Lintilä sanoo Helsingin Sanomille.\nTapahtumateollisuus vaatii tukitoimien julkistamista\nKello 13.42: Tapahtumateollisuuden etujärjestö vaatii hallitusta kertomaan heti toimista, joilla se korvaa alalle uusista koronarajoituksista aiheutuvat vahingot. Hallituksen puheenjohtajan Pekka Timosen mukaan hallituksen olisi pitänyt julkistaa esitykset kattavista tuista samalla kun se kertoi uusista rajoituksista.\nTilanne on Timosen mukaan kohtuuton suomalaisille yrityksille ja työntekijöille. Järjestön mukaan vaarana on, että maassa syntyy sekava ja epätasa-arvoinen tilanne, kun alueelliset virastot tekevät omia päätöksiään rajoituksista. Useilla alueilla on annettu hallituksen linjausta kireämpiä suosituksia, ja alkuviikosta voimaan on astunut aluehallintoviranomaisen päätöksiä, joilla yleisötilaisuudet on kielletty kokonaan, Timonen moitti.\nKiinassa 13 miljoonaa asukasta määrättiin pysymään kotona koronan vuoksi\nKello 13.28: Pohjois-Kiinassa sijaitseva Xi'anin kaupunki on määrännyt kaupungin 13 miljoonaa asukasta pysymään kotona koronavirustartuntojen vuoksi.\nKaupungista saa poistua vain erillisellä luvalla. Rajoitukset tulevat voimaan torstaina.\nXi'anissa on raportoitu tänään 52 uutta koronatartuntaa.\nSuomi koronarokottaa tarhaminkkejä ensimmäisenä EU:ssa\nKello 13.18: Ensimmäiset tarhat ovat aloittaneet Suomen tarhaminkkien koronavirusrokotukset, kertoi Suomen Turkiseläinten Kasvattajain Liitto (Fifur) keskiviikkona.\nMinkkien rokotukset tehdään Fifurin ja Helsingin yliopiston tutkijaryhmän yhteishankkeessa kehitetyllä minkkien koronavirusrokotteella. Reseptilääkkeenkaltainen ja kokeellinen rokotevalmiste sai Ruokavirastolta ensimmäisen ehdollisen käyttöluvan syyskuun lopussa.\n”Ensi vaiheessa rokotetaan minkkejä hiukan alle 50 000 rokoteannoksella riskiperusteisesti tiloilla niissä turkistuotantoalueen kunnissa, joissa koronatapauksia on nyt esiintynyt ihmisillä eniten. Tavoitteena on, että vuodenvaihteen jälkeen päästään rokottamaan kaikki siitosminkkinaaraat. Kukin minkki saa kaksi annosta ja rokotettavia eläimiä tulee lähemmäs 200 000”, kertoo Fifurin tutkimusjohtaja Jussi Peura tiedotteessa.\nPohjois-Pohjanmaalle valmistellaan kovia koronarajoituksia\nKello 12.42: Voimakkaasti heikentyneen koronatilanteen vuoksi Pohjois-Suomen aluehallintovirasto (avi) valmistelee koronarajoitusten kiristämistä Pohjois-Pohjanmaalla. Uusista koronatoimista on määrä tiedottaa vielä tämän päivän aikana.\nValmistelussa ovat sekä kaikkien yleisötilaisuuksien kieltäminen sisä- ja ulkotiloissa että asiakas- ja yleisötilojen käytön lyhytaikainen rajoittaminen. Rajoitukset olisivat voimassa tämän viikon torstaista vuoden loppuun.\nSuomessa 2 877 uutta tartuntaa – Tampereella 91\nKello 12: THL:n mukaan Suomessa on raportoitu 2 877 uutta koronavirustartuntaa. Kahden viime viikon aikana on raportoitu yhteensä lähes 24 000 tartuntaa, mikä on noin 6 300 tartuntaa enemmän kuin tätä edeltävien kahden viikon aikana.\nPirkanmaan uudet tartunnat jakautuivat kunnittain seuraavasti: Tampere +91, Nokia +22, Hämeenkyrö +15, Kangasala +13, Ylöjärvi +13, Lempäälä +10, Pirkkala +10, Ikaalinen +8, Sastamala +6, Orivesi +5, Akaa +4, Mänttä-Vilppula +4, Urjala +2, Valkeakoski +2. Muihin kuntiin ei kirjattu uusia tartuntoja.\nHallitus vahvisti: rokottaminen laajenee viisi vuotta täyttäneisiin lapsiin\nKello 11.47: Hallitus vahvisti tänään istunnossaan, että koronarokottamisen ikäjärjestyksestä luovutaan, kertoo sosiaali- ja terveysministeriö. Tiedotteen mukaan haavoittuvaisimpien ryhmien rokottamisesta pitää silti huolehtia myös jatkossa. Töissä olevia on tarkoitus rokottaa työterveyshuollossa.\nRokottaminen myös laajenee pienempiin lapsiin, sillä asetukseen lisätään uutena ryhmänä 5–11-vuotiaat.\nHallitus muutti rokotusasetusta myös siten, että jatkossa rokottaa voivat myös laboratorio-, lähi- ja perushoitajat. Asetus tulee voimaan 23. päivä joulukuuta.\nHallitus kertoi tänään lisää tuoreista koronatoimista\nKello 11.36: Sisäministeri Krista Mikkonen (vihr) kertoi, että hallitus käynnistää käytännössä koronaepidemian varalta laaditun hätäjarrumekanismin. Hallitus tekee asiasta periaatepäätöksen myöhemmin keskiviikkona. ”Kaikki kriteerit täyttyvät selvästi”, Kiuru sanoi.\nSAK perää työttömyysturvan omavastuuajan poistamista\nKello 11.34: Työttömäksi tai lomautetuksi joutuvien työntekijöiden asemaa tulee parantaa poistamalla työttömyysturvan omavastuuaika, vaatii SAK. Keskusjärjestön mukaan uusien koronarajoitusten myötä on syytä palata tähän käytäntöön, joka oli voimassa viime vuonna.\nSAK ehdottaa, että myös muita korona-ajan alussa käytössä olleita työttömyysturvan parannuksia otetaan uudelleen käyttöön ja mainitsee työssäoloehdon lyhentämisen ja yrittäjien työmarkkinatuen.\nPAM: Ravintolatyöntekijöiden toimeentulo turvattava\nKello 11.32: Palvelualojen ammattiliitto PAM perää toimia koronarajoitusten takia ahdinkoon ajettujen ravintolatyöntekijöiden auttamiseksi. Ravintola-ala kärsii jo nyt työntekijäpulasta ja epävarmuus heikentää alan vetovoimaa entisestään.\nAnsiopäivärahan korvaukseton omavastuuaika tulisi poistaa heti. Työttömyysturvan tasoa pitäisi nostaa 85–90 prosenttiin palkasta niille, jotka joutuvat rajoitusten takia lomautetuiksi tai irtisanotuiksi.\nPAMin puheenjohtaja Annika Rönni-Sällisen mukaan hallitus pyrkii tukemaan yrityksiä, mutta jättää työntekijät selviämään omillaan.\nMara: Koronarajoitukset hyytävä joulun toivotus yrittäjille ja työntekijöille\nKello 8.37: Matkailu- ja ravintola-alan etujärjestö Mara arvostelee päätöksiä uusista koronarajoituksista. Mara katsoo, että koronapassin poistaminen käytöstä on valtioneuvoston oman koronastrategian vastainen päätös.\nJärjestö katsoo, että toimilla hallitus kurittaa tarpeettomasti matalan riskin ruokaravintoloita ja aiheuttaa haittaa Suomen maineelle matkailumaana.\nMara perää rajoitusten aiheuttamien tappioiden kattamiseksi riittävää kustannustukea.\nKello 6.38: Israelissa aletaan tarjota neljättä koronarokoteannosta muun muassa yli 60-vuotiaille ja terveydenhoitoalalla työskenteleville ihmisille, kertoo maan pääministeri Naftali Bennett. Tarkoituksena on hidastaa koronaviruksen omikronmuunnoksen leviämistä.\nIsraelissa arvioidaan olevan reilut 1 000 vahvistettua tai erittäin todennäköistä omikrontapausta.\nHallitus pääsi sopuun tiukemmista koronarajoituksista\nKello 23.37: Hallitus pääsi myöhään tiistaina sopuun tiukemmista koronarajoituksista. Tiukennukset koskevat pääasiassa sisärajavalvontaa ja ravintoloita. Pääministeri Sanna Marin (sd) kommentoi rajoituksia lyhyesti tiistaina. Hallitus ja keskeiset tahot pitävät laajan tiedotustilaisuuden keskiviikkona.\nSaksaan uusia tiukkoja koronarajoituksia, jalkapallo-ottelut pelataan ilman yleisöä\nKello 20.51: Saksa tiukentaa koronarajoituksia. Viikon kuluttua voimaan astuu määräys, jonka mukaan kaikki suuret tapahtumat on järjestettävä ilman yleisöä. Liittokansleri Olaf Scholzin mukaan määräys koskee erityisesti jalkapallo-otteluita.\nYksityisiin uudenvuodenjuhliin saa ottaa osaa enintään kymmenen täyden rokotussuojan omaavaa tai koronan sairastanutta henkilöä. Myös yökerhot suljetaan.\nEU-komissio: Koronatodistus vanhenee jatkossa 9 kuukautta toisen rokotuksen jälkeen\nKello 20.31: Euroopan unioni on hyväksynyt uudet säännöt EU:n digitaalisen koronarokotustodistuksen käytöstä, komissio tiedotti tiistaina.\nMuutokset astuvat voimaan helmikuun alussa, ellei jäsenmaiden määräenemmistö tai Euroopan parlamentin yksinkertainen enemmistö kumoa päätöstä.\nRokotustodistus eli arkikielellä koronapassi on jatkossa voimassa yhdeksän kuukautta toisen rokotteen ottamisen jälkeen – tai toistaiseksi, mikäli henkilö on saanut kolmannen rokotteen.\nKoronapassin saa myös enintään 180 päiväksi koronataudin sairastettuaan tai enintään 72 tunniksi negatiivisen testituloksen kautta.\nOikeuskomissaari Didier Reynders on perustellut rokotustodistuksen aikarajaa sillä, että tutkimustietojen mukaan rokotteen teho on selvästi laskenut, kun toisen annoksen saamisesta on kulunut puoli vuotta.\nTämän puolen vuoden päälle tarvitaan kuitenkin kolmen kuukauden lisäaika, jotta jäsenmaille jää riittävästi aikaa tehosterokotusten järjestämiseen.\nKomissio ei tässä vaiheessa vielä määrittele, miten kauan täydestä rokotussarjasta kertova todistus on voimassa kolmannen rokotuskerran jälkeen. Oletus on, että kolmannen rokotuksen jälkeinen suoja kestää pidempään kuin puoli vuotta.\nPandemian aikana jäsenmaat ovat asettaneet EU:n koronarokotustodistukselle omia lisävaatimuksiaan kuten tuoreita negatiivisia koronatestituloksia. Suomessakin tällaista harkitaan omikronvirusmuunnoksen nopean leviämisen vuoksi.\nTampereen kaupunginvaltuuston varapuheenjohtajalla Ilkka Sasilla koronavirustartunta\nKello 19.40: Tampereen kaupunginvaltuuston 1. varapuheenjohtajalla ja aluevaaliehdokas Ilkka Sasilla (kok) on todettu koronavirustartunta. Sasi kertoo asiasta itse tiedotteessa.\nKotititestin positiivinen tulos vahvistettiin tiistaina PCR-testillä. 35-vuotias Sasi on kahdesti rokotettu. Hän kertoo vointinsa olevan hyvä.\nSasi kertoo, ettei tiedä koronatartuntansa lähdettä. Hänen aluevaalikampanjointinsa Pirkanmaalla on toistaiseksi tauolla.\nKello 18.11: Kotimainen jääkiekkoliiga tiukentaa koronapandemian takia turvallisuusohjeitaan joulutauon jälkeen. Uusi ohjeistus astuu voimaan tapaninpäivänä 26. joulukuuta.\nKanta-Hämeen kokoontumisrajoituksia kiristetään\nKello 17.31: Kanta-Hämeen sairaanhoitopiirin alueella kokoontumisrajoituksia tiukennetaan jouluaatosta alkaen. Etelä-Suomen aluehallintovirasto teki asiaa koskevan päätöksen tänään.\nKello 17.30: Kunnille, kuntayhtymille ja Ahvenanmaan maakunnalle on myönnetty koronaepidemian kustannuksiin noin 726 miljoonaa euroa, kertoo sosiaali- ja terveysministeriö tiedotteessa.\nTanskassa ennätysmäärä koronatartuntoja, Ruotsiin uusia rajoituksia\nKello 17.04: Tanskassa on rekisteröity yli 13 500 koronavirustartuntaa vuorokauden aikana, mikä on suurin määrä koko pandemian aikana, kertoo maan terveysministeri.\nRuotsissa puolestaan otetaan huomisesta lähtien käyttöön koko joukko uusia koronarajoituksia. Kaikkien, joille se on mahdollista, tulee siirtyä etätöihin, ravintolarajoituksia tiukennetaan ja kaikki suuret urheilu- ja kulttuuritapahtumat perutaan ainakin tammikuun puoliväliin saakka.\nKello 15.23: Pirkanmaan pandemiaohjausryhmä esittää aluehallintovirastolle kaikkien yleisötilaisuuksien ja yleisten kokouksien kieltämistä ja liikunta-, urheilu-, huvi- tai virkistystilojen sulkua kahden viikon ajaksi.\nPääkaupunkiseudun koronakoordinaatioryhmä ehdottaa aville tiukempia rajoituksia yleisötilaisuuksiin\nKello 15.20: Pääkaupunkiseudun koronakoordinaatioryhmä suosittaa Etelä-Suomen aluehallintovirastolle (avi) tiukempia rajoituksia yleisötilaisuuksiin.\nKoordinaatioryhmä haluaa sulkea muun muassa sisäliikuntatilat, yleiset saunat, kylpylät, uimahallit, tanssipaikat, kuorolaulutoiminnan ja kauppakeskusten yleiset oleskelutilat.\nEhdotusta tehdessään koronakoordinaatioryhmä pitää välttämättömänä, että hallitus tekee samanaikaisesti vähintään ravintoloihin liittyviä kiristyksiä poistamalla mahdollisuuden vapautua rajoituksista koronapassilla.\nKello 13.42: Itä-Suomen aluehallintoviraston (avi) alueen kaikkiin maakuntiin on määrätty 50 henkilön kokoontumisrajoitus. Rajoitus koskee kaikkia sisätiloissa järjestettäviä yleisötilaisuuksia ja yleisiä kokouksia.\nNokian Renkaille pop up -rokotuspiste työntekijöille\nKello 13.41: Nokian Renkaiden Nokian-tehtaalla on aloitettu koronarokotusten tarjoaminen työntekijöille. Pop up -rokotuspistettä pyöritetään yhdessä Nokian kaupungin ja Finla-työterveyden kanssa, yritys kertoo.\nRokotuksen saa jokainen halukas yrityksen työntekijä asuinpaikkakunnasta riippumatta.\nKolmansia annoksia annettu lähes 800 000\nKello 12.23: THL:n Mika Salmisen mukaan kahden koronarokotusannoksen kattavuus on Suomessa reilut 83 prosenttia yli 12-vuotiaissa. Kolmansia annoksia on annettu lähes 800 000. Salminen kertoi tiedoista THL:n ja sosiaali- ja terveysministeriön yhteisessä tiedotustilaisuudessa tiistaina.\nSamassa tilaisuudessa kerrottiin, että omikronmuunnoksen aiheuttamia koronatartuntoja on varmistettu Suomessa yhteensä 83.\nSuomessa on raportoitu tänään 2 042 uutta koronavirustartuntaa\nKello 12.14: Terveyden ja hyvinvoinnin laitos kertoo, että Suomessa on raportoitu tänään 2 042 uutta koronavirustartuntaa. Viime viikolla todettiin yli 13  400 uutta koronavirustapausta.\nRokottamattoman riski tartuntaan tällä hetkellä suurempi kuin koskaan aiemmin\nKello 12.06: Rokottamattoman riski koronatartuntaan on tällä hetkellä suurempi kuin koskaan aiemmin, sanoo Pirkanmaan sairaanhoitopiiri tiistaina.\nSairaanhoitopiirin mukaan Taysissa ollaan erittäin huolissaan rokottamattomien riskistä joutua sairaalaan ja tehohoitoon tulevina viikkoina. Rokottamattomuus näkyy tällä hetkellä sairaaloiden osastoilla ja tehohoidossa, joissa hoidettavat potilaat ovat edelleen pääosin rokottamattomia.\n”Korona leviää tällä hetkellä niin aktiivisesti, että se tulee saavuttamaan myös Pirkanmaan pienimpien kuntien asukkaat, jotka tähän asti ovat olleet ehkä vähän paremmassa suojassa pitkien välimatkojen päässä kasvukeskuksista. Näissä kunnissa ei ehkä ole vielä nähty koronan vaikeita seuraamuksia. Suurimmassa riskissä vaikealle taudille ovat neljäkymmentä vuotta täyttäneet, rokottamat aikuiset sekä raskaana olevat naiset”, infektiosairauksien apulaisylilääkäri Reetta Huttunen Taysista sanoo.\nOikeuskansleri: Koronaepidemian hoitoa koskevan päätöksenteon avoimuudessa parannettavaa\nKello 11.55: Oikeuskansleri Tuomas Pöysti kehottaa sosiaali- ja terveysministeriötä (STM) parantamaan koronavirusepidemian hoitoa koskevan päätöksenteon avoimuutta, kertoo Oikeuskanslerinvirasto.\nSTM:n on ilmoitettava oikeuskanslerille huhtikuun loppuun mennessä, miten se kehittää avoimuutta koronaepidemian hoitoon liittyvissä asioissa sekä ministeriössä että hallinnonalallaan.\nKello 11.00: Joululiikenteessä on syytä pitää turvavälit paitsi autojen välillä, myös pitkämatkalaisten välipysähdyspaikoilla, korostaa liikenteenohjausyhtiö Fintraffic. Näin voi suojata itseään ja muita voimakkaasti lisääntyviltä koronatartunnoilta.\nYle: THL suosittaa koronapassin käytön keskeyttämistä korkean riskin tapahtumissa\nKello 10.45: Terveyden ja hyvinvoinnin laitos (THL) suosittaa hallitukselle, että se päättäsi mahdollisimman pian asetuksella koronapassin käytön tilapäisestä keskeyttämisestä etenkin korkean tartuntariskin tapahtumissa. Asiasta kertoo Ylen uutiset.\nTHL:n pääjohtaja Markku Tervahauta on vahvistanut asian Ylelle.\nWHO varoittaa: Peruuttakaa jouluajan tapahtumia\nKello 9.39: Parempi luopua joulutapahtumasta kuin luopua ihmishengestä, tiivisti Maailman terveysjärjestön (WHO) pääjohtaja Tedros Adhanom Ghebreyesus maanantaina.\nWHO:n tiedotustilaisuus pidettiin Sveitsin Genevessä sen jälkeen, kun koronaviruksen omikronmuunnos oli julistettu hallitsevaksi virusmuunnokseksi Yhdysvalloissa. Yhdysvaltain tautiviraston (CDC) mukaan viime viikolla jo 73 prosenttia kaikista koronatartunnoista oli omikronin aiheuttamia.\nWHO:n tiedotustilaisuudesta kertoivat tuoreeltaan esimerkiksi Britannian yleisradioyhtiö BBC ja uutistoimisto Reuters.\nMaailmalla WHO:n pääjohtajan Tedrosin neuvoa juhlien peruuttamisesta on jo noudatettu.\nBritanniassa pääkaupunki Lontoo ilmoitti maanantaina, että uudenvuoden aatoksi suunniteltu juhla Trafalgarin aukiolla on peruttu.\nMyös Ranskan pääkaupunki Pariisi on peruuttanut uudenvuoden juhlat, ja uutistoimisto AFP:n tietojen mukaan Saksan odotetaan pian kieltävän yksityiset juhlat ja sulkevan yökerhot.\nKaupan liitto palauttaa vahvan maskisuosituksen koko maahan\nKello 9.07: Kaupan liitto vetoaa asiakkaisiinsa, että he alkaisivat käyttää maskia koko maassa aina asioidessaan myymälöissä.\nNHL siirtyy aikaistetulle joulutauolle koronatilanteen vuoksi\nKello 6.43: Jääkiekon ammattilaisliiga NHL siirtyy aikaistetulle joulutauolle jo tiistaina paikallista aikaa pelattavien kahden ottelun jälkeen, kertoo NHL.com-sivusto. Aikataulua aikaistetaan koronavirustilanteen vuoksi.\nKello 6.27: Omikron on syrjäyttänyt deltan koronaviruksen hallitsevana muunnoksena Yhdysvalloissa, kertovat maan terveysviranomaiset.\nAlun perin Etelä-Afrikassa marraskuussa havaittu omikronmuunnos on levinnyt vauhdikkaasti ympäri maailmaa.\nKello 6.26: Suomeen EU:n ja Schengen-alueen ulkopuolelta saapuvilta matkustajilta vaaditaan tästä päivästä lähtien täyden rokotussarjan lisäksi negatiivinen koronatestitulos. Testituloksen pitää olla alle 48 tuntia vanha.\nHallituksella on edessään vaikeita koronapäätöksiä illan neuvotteluissa\nKello 6.26: Hallitus neuvottelee tänään koronatilanteesta ja uusien rajoitustoimien tarpeellisuudesta. Huolta on viime aikoina lisännyt etenkin nopeasti leviävä omikronmuunnos.\nHallitus tekee päätöksiä sote-ministerityöryhmän esityksen pohjalta, joka nojaa muun muassa terveysviranomaisten arvioihin tilanteen vakavuudesta.\nHallituksen neuvottelut alkavat kello 16 Säätytalossa.\nKello 6.25: Yhdysvalloissa presidentti Joe Biden ei kannata koronasulkuja vastauksena virustartuntojen määrän nopeaan kasvuun, kertoo Valkoinen talo.\nValkoisen talon edustajan Jen Psakin mukaan presidentti aikoo sen sijaan myöhemmin tänään pitämässään puheessa korostaa rokotesuojan hankkimisen tärkeyttä.\nKello 20.46: Helsingin ja Uudenmaan sairaanhoitopiirin (Hus) esittää Uudellemaalle tiukkoja lisärajoituksia, uutisoi Helsingin Sanomat maanantai-iltana.\nSanomalehden tietopyyntöön vastannut Hus lähetti asiasta lausunnon Etelä-Suomen aluehallintovirastolle maanantaina.\nSairaanhoitopiiri esittää, että yleisötilaisuuksien korkein sallittu osallistujamäärä lasketaan 10 henkilöön ja että liikunta- ja harrastustilat sekä kuntosalit suljettaisiin kolmeksi viikoksi. Rajoitusten tulisi Husin mukaan astua voimaan viimeistään joulun jälkeen.\nHus ehdottaa suljettavaksi myös yleisiä saunoja, uimahalleja, kylpylöitä, tanssin harrastamiseen tarkoitettuja tiloja, kuoro- ja harrastajateatteritiloja, sisäleikkipaikkoja sekä kauppakeskusten yleisiä oleskelutiloja.\nHus varoitti aiemmin, että herkästi leviävä omikronmuunnos aiheuttaa joulun ja uuden vuoden aikaan riskin koko erikoissairaanhoidon toimintakyvylle. Se suositteli myös kontaktien omaehtoista välttämistä sekä koronapassin tauolle laittamista.\nFauci varoittaa synkästä talvesta omikronin saadessa jalansijaa\nKello 17.47: Yhdysvaltain hallinnon tartuntatautiasiantuntija Anthony Fauci varoittelee synkästä talvesta omikronmuunnoksen riehuessa ympäri maailman. Muunnos on johtanut maailmalla uusiin rajoituksiin ja herättänyt jälleen huolen sairaaloiden kuormituksesta.\nFauci alleviivasi uutiskanava NBC Newsille omikronin erityistä tartuttavuutta. Vaikka omikronin aiheuttamat oireet vaikuttavat nykytietojen valossa olevan lievempiä rokotettujen keskuudessa, on muunnos silti vakava huolen aihe, koska se tarttuu helposti.\n”Omikronmuunnos on poikkeuksellisen tarttuva. Se on yhtä tarttuva kuin tuhkarokko, ja se on jotakuinkin tarttuvin virus, mitä olemme nähneet”, Reiner kertoi.\nVarsinais-Suomessa poistetaan koronapassi osin käytöstä hetkellisesti\nKello 17.03: Lounais-Suomen aluehallintovirasto päätti tänään kieltää sisätiloissa ja ulkotiloissa järjestettävät yleisötilaisuudet ja yleiset kokoukset yleisömäärästä riippumatta Varsinais-Suomen alueella. Lisäksi se päätti sulkea asiakas- ja yleisötilat tanssi-, kuoro- ja harrastajateatteritilojen sekä kauppakeskusten yleisten tilojen osalta.\nYleisötilaisuudet kieltävät rajoitukset tulevat voimaan kahden viikon ajaksi 22.–31. joulukuuta. Uusista rajoituksista ei voi vapautua käyttämällä koronapassia.\nYleisille tiloille tehtävällä päätöksellä Lounais-Suomen aluehallintovirasto jatkaa muille yleisille tiloille asettamiaan terveysturvallisuusvaatimuksia Varsinais-Suomen alueella 22.–31.12. Tiloissa toiminta on järjestettävä niin, että osallistujien ja seurueiden välillä voidaan ehkäistä lähikontaktin aiheuttamaa tartunnan riskiä.\nOikaisu kello 20.38: Lounais-Suomen aluehallintoviraston tiedotuksessa oli virheellinen päivämäärä yleisötilaisuuksien kiellosta. Tilaisuudet on kielletty 22.12. alkaen, ei 21.12. alkaen.\nTaysin erityisvastuualueella 57 koronan vuoksi sairaalahoidossa\nKello 16.45: Tampereen yliopistollisen sairaalan (Tays) erityisvastuualueella on tällä hetkellä yhteensä 57 ihmistä koronataudin vuoksi sairaalahoidossa. Erikoissairaanhoidon osastoilla on käynnissä 29 hoitojaksoa, perusterveydenhuollon osastoilla 17 ja tehohoidossa 11. Erikoissairaanhoidossa luku on vähentynyt neljällä perjantaina kerrotuista tiedoista. Perusterveydenhuollossa olevien määrä on pysynyt samana, kun taas tehohoidossa käynnissä olevien tehohoitojaksojen määrä on kasvanut kahdella.\nTaysin erityisvastuualueeseen kuuluvat Pirkanmaan sairaanhoitopiirin lisäksi myös Etelä-Pohjanmaan ja Kanta-Hämeen sairaanhoitopiirit.\nEuroopan lääkevirasto hyväksyi yhdysvaltalaisen Novavaxin koronarokotteen\nKello 15.39: EU:n alainen Euroopan lääkevirasto EMA ilmoitti maanantaina, että se hyväksyy käyttöön yhdysvaltalaisyhtiö Novavaxin koronarokotteen.\nPäivitys 20.12.2021 kello 16.24: Uutista on täydennetty lisätiedoilla.\nHus vaatii koronapassia hyllytettäväksi ”ainakin vuodenvaihteen yli”\nKello 14.58: Helsingin ja Uudenmaan sairaanhoitoyksikön (Hus) vs. johtajaylilääkäri Jari Petäjä vaatii koronapassia hyllytettäväksi hetkeksi. Asia ilmenee Husin tuoreesta tiedotteesta.\nPetäjä perustelee vaatimusta koronaviruspotilaiden todennäköisestä määrän kasvusta sekä Husin henkilöstön kasvaneesta sairastumisriskistä uuden omikronmuunnoksen vuoksi.\n”Tämänhetkisen tiedon mukaan kaksi annosta antaa suojaa vaikealta taudilta, mutta se ei riitä omikrontartuntojen estämiseen”, Husin tiedotteessa kuvataan. Tämä aiheuttaa ilmeisen riskin sairaanhoidon kantokyvylle, tiedotteessa sanotaan.\nHusin mukaan uhka on valtakunnallinen.\n”Kaikkien ihmisten tulisi nyt omaehtoisesti vähentää kontaktejaan. Lisäksi koronapassin laittaminen tauolle ainakin vuodenvaihteen yli on tarpeen”, sanoo Petäjä tiedotteessa.\nTutkijajoukko vaatii päättäjiltä kiireellisiä rajoitustoimia\nKello 13.34: Kymmenet suomalaiset tutkijat ja asiantuntijat vaativat päättäjiltä kiireellisiä ja voimakkaita toimia koronaviruksen omikronmuunnoksen leviämisen ehkäisemiseksi. Avoimen kirjeen kirjoittajien mukaan nykyiset toimet eivät ole riittäviä ja esimerkiksi koronapassin käytön sijasta ravintolat tulisi sulkea väliaikaisesti kautta maan.\nAvoimessa kirjeessä varoitetaan, että Suomessa voi olla jouluviikolla pahimmillaan jopa kymmeniätuhansia tartuntoja päivässä.\nKirjeen ovat allekirjoittaneet esimerkiksi ekologian ja evoluutiobiologian tutkijatohtori Tuomas Aivelo Helsingin yliopistosta ja Helsingin ja Uudenmaan sairaanhoitopiirin diagnostiikkajohtaja Lasse Lehtonen.\nHus maksaa luvatut koronalisät hoitohenkilöstölle kolmessa yksikössä\nKello 13.28: Helsingin ja Uudenmaan sairaanhoitopiiri (Hus) maksaa hoitohenkilöstölle luvattuja koronalisiä kolmessa eri Husin yksikössä, sanoo Husin hallituksen jäsen Henrik Wickström (r) tiedotteessa. Hänen mukaansa hallituksen päätös oli yksimielinen.\nHusin vt. toimitusjohtaja Markku Mäkijärvi oli päättänyt ottaa asian hallituksen käsittelyyn, koska hänen mielestään päätös tilapäisistä koronalisistä perustui riittämättömiin selvityksiin yksiköiden tilanteesta, ja tasapuolisen kohtelun edellyttämä vertailu kuntayhtymätasoisesti puuttui.\nSosiaali-, terveys- ja kasvatusalan ammattijärjestö Tehy on iloinen Husin hallituksen päätöksestä, joka koskee noin 600 hoitajaa.\nSuomessa on tehohoidossa 60 koronapotilasta\nKello 12: Suomessa on tehohoidossa 60 koronapotilasta, kertoo THL. Tämä on kymmenen enemmän kuin perjantaina. Yhteensä sairaalahoidossa on 340 koronapotilasta, mikä on 21 enemmän kuin perjantaina.\nSuomessa viikonloppuna 5 932 uutta tartuntaa\nKello 11.54: THL kertoo, että perjantain jälkeen Suomessa on raportoitu 5 932 uutta koronavirustartuntaa. Kahden viime viikon aikana on raportoitu yhteensä noin 19 000 koronatartuntaa, mikä on noin 2 000 tartuntaa enemmän kuin tätä edeltävien kahden viikon aikana.\nAvi: Varsinais-Suomeen tulossa jo tänään kovia rajoituksia\nKello 11.00: Lounais-Suomen aluehallintovirasto harkitsee aiempaa kireämpiä rajoituksia alueelleen voimakkaasti heikentyneen koronatilanteen takia. Aluehallintovirasto ilmoitti antavansa mahdollisen päätöksen nopealla aikataululla, todennäköisesti jo tänään. Valmistelussa ovat sekä kaikkien yleisötilaisuuksien kieltäminen sisätiloissa ja ulkotiloissa että asiakas- ja yleisötilojen käytön lyhytaikainen rajoittaminen. Tartuntatautilakiin ja alueellisten koronakoordinaatioryhmien lausuntoihin pohjautuva rajoitus olisi voimassa huomisesta alkaen vuoden loppuun asti.\nHallitus: Koronaviruksen kotitestit vapautetaan väliaikaisesti arvonlisäverosta\nKello 10.33: Hallitus esittää, että koronaviruksen kotitestit vapautetaan väliaikaisesti arvonlisäverosta, valtiovarainministeriö kertoo.\nAlvista vapauttaminen koskisi sekä Suomessa tapahtuvia kotitestien myyntejä että kotitestien hankintoja EU:n ulkopuolelta ja toisesta jäsenvaltiosta. Myynnin verovapauteen liittyisi oikeus vähentää hankintoihin sisältyvä vero.\nEsitys liittyy hallituksen toimiin, joilla on tarkoitus helpottaa koronaviruspandemian torjuntaa. Arvonlisäveron poistolla on tarkoitus laskea kotitestin hintaa ja tehdä siten koronaviruksen testaamisesta helpompaa.\nLain on tarkoitus tulla voimaan tammikuun alussa ja se olisi voimassa vuoden 2022 loppuun asti.\nYli 60-vuotiaiden ja riskiryhmien 3. rokotuksen annosväliä lasketaan\nKello 10.03: Tampereella ja Orivedellä yli 60-vuotiaden sekä lääketieteellisiin riskiryhmiin 1 tai 2 kuuluvien toisen ja kolmannen koronarokotuksen annosväliä lasketaan 3–4 kuukauteen. Asiasta kertoo Tampereen kaupunki.\nKaupungin mukaan rokotusaikoja tulee koko ajan lisää varattavaksi. Lisäksi terveysasemilla järjestetään rokotusiltoja. Maanantai-iltana terveysasemilla rokotetaan ilman ajanvarausta yli 80-vuotiaita.\nJo kuusi joukkuetta pelitauolle NHL:ssä koronan takia\nKello 6.46: Koronan takia peruttujen NHL-otteluiden lista on kasvanut entuudestaan. Detroit Red Wingistä tuli sunnuntaina kuudes joukkue, joka joutui aikaistetulle joulutauolle koronavirustilanteen takia, kertoo NHL.com-sivusto.